钦定古今图书集成/明伦汇编/官常典/第383卷 > 《河南尹张公碑》唐·韩信卿
## 钦定古今图书集成/明伦汇编/官常典/第383卷 > 《河南尹张公碑》唐·韩信卿

惟唐六叶，岁在乙未，凶臣肇乱，残毒生灵。谷洛之郊，
七年方平，宫庙燔夷，府寺为墟，阴燔转于原隰，麋鹿
游于街陌。天子乃命河东郡侯延赏尹于东夏。恭惟
河东，虔禀圣谟，清默无为，外务径𥳑，内无䜩嬉，劝沮
以仁，休息以和，视人犹身，视外犹家。一年流亡萃至，
二年土壤咸辟，三年公给人足，家有户丰。疏瀹河渠，
导塞提封，沟洫化为东川山木流于郡国。乃立宗庙，
乃建寝殿，变丘墟为闾里，散灾祲为和气，公府若虚，
户庭不扃，牛马产畜牧而不羁。居守四年，迁官罢镇。
东人父子，孀独穷老，若游鱼之失于渊，栖禽之丧于
林。于是河南洛阳洎甸内二十二邑，长守将校，及佐
吏耆艾三军之众，相率琢石颂美，表扬仁风，词曰：“惟
皇统极，继业嗣圣。凶臣无君，矫众犯顺。都邑歼残，化
为丘樊。于烈河东，受命缉熙守一，含光休醇。忘机以
礼，代刑以简重威。政得其恒，物遂其生。措置典刑，士
吏自清。弭废鞭笞，黎氓不欺。芃芃榛楛，变为禾黎。氛
祲蒙蒙，散为祥风。乃设堤防，禁遏溢瀑，湍悍安流，时
无水祸。乃疏河渠，浸”枯决潴。河渠既流，山木浮浮。煨
烬之中。再立清庙，荆榛之下。再阅高殿，人不知役。公
有《盈羡》风声沛然，大化四海。归朝执宪，惠赞皇猷。我
有牛马，牧而不羁。我有儿童，路不拾遗。泱泱田畴，畴
能继之？洪惟敻古，淳风扬扬。下及有周，亦称《二南》。烈
烈河东，实嗣其风。